Jacob Jensen (V), 2010-01-22:
Det er jo en glædens dag, kan vi vel godt tillade os at kalde det, at vi nu førstebehandler lovforslaget fra økonomi- og erhvervsministeren om en yderligere liberalisering af lukkeloven.
Det er i hvert fald en glædens dag for os, som støtter op omkring, at familierne får en større valgfrihed og større mulighed for at tilrettelægge deres dagligdag.
Det er en glædens dag for os, som også synes, at det er vigtigt, at vi politikere ikke blander os i alting, trods alt, og at vi overlader noget til både familier og butikker og andre ude i det danske samfund, så de kan finde ud af, hvordan tingene fungerer bedst lokalt.
Derfor vil jeg også udtrykke min glæde over, at vi formodentlig kan få et flertal – eller det ved jeg vi kan – for netop at afskaffe store dele af den eksisterende lukkelov og så liberalisere yderligere.
Vi har et familie- og arbejdsmønster, som er mere fleksibelt, end det har været for lad os sige 5, 10, 15, 20 år siden, og den fleksibilitet skal selvfølgelig også udmøntes i den lovgivning, som vi laver her på stedet.
Det er den liberalisering af lukkeloven, som vi nu behandler her, et udtryk for.
Jeg skal ikke gå ned i detaljerne om, hvordan indholdet er, for det har jo været diskuteret vidt og bredt.
Jeg vil blot sige, jeg også synes, det er fint, at forslaget her i det store og hele flugter med det kompromisforslag, som detailhandelen selv kom ind på tidligere – nu er det jo så sidste år – hvor man havde sat sig sammen for at finde nogle løsninger på, hvordan man fra detailhandelens side syntes, at det her kunne lade sig gøre.
Det er jo ikke nogen hemmelighed, at der har været meget forskellige opfattelser af, hvordan det her skulle være.
Men man satte sig sammen konstruktivt og fandt en løsning på det.
Og det er så det udgangspunkt, vi tog, da vi politisk skulle forhandle for at finde en politisk løsning.
Så det er vi også meget tilfredse med, herunder også den overgangsordning på et par år, inden vi kommer helt hen til mållinjen, i forhold til den fulde udrulning af lovforslaget.
Vi synes også fra Venstres side, at det er vigtigt, at butikkerne og de ansatte får lidt tid til ligesom at kunne tilpasse sig de nye muligheder, som ligger med liberaliseringen, sådan at det ikke kommer som en tyv om natten.
Der har selvfølgelig også lydt lidt kritik i forhold til de ansattes arbejdstider – hvordan skal det nu gå alt sammen?
Til det vil jeg sige, at det jo ikke er et ukendt fænomen i dag, at man har såkaldte – i citationstegn – skæve arbejdstider.
Der er omkring 30 pct. af arbejdsstyrken, der allerede i dag arbejder på forskellige tidspunkter.
Jeg tror sådan set også, det er en styrke i det danske arbejdsmarked, at man netop har den fleksibilitet.
Vi er jo ikke ens alle sammen.
Der er nogle, der eksempelvis ser søndagen som hellig.
Nogle ser fredagen som hellig, og andre ser lørdagen.
Det er et eksempel.
Og der er nogle, der sådan set bare synes, det er dejligt at kunne arbejde på nogle tidspunkter og så have fri på andre tidspunkter.
Men alt sammen skal jo efter vores opfattelse være noget, som man lokalt i de enkelte butikker og i forhold til de aftaler, man laver på arbejdsmarkedet, kan tilrettelægge.
Den anden del, hvis vi nu skal tage kritikken for ligesom at tage den up front, er, at lukkeloven i hvert fald for nogle vil betyde en bekymring for butiksdød i yderområder, i de tyndtbefolkede områder.
Til det vil jeg sige: Jamen jeg tror, man undervurderer lokalsamfundets opbakning til nogle af de butikker, der ligger.
Det er det første.
Der er jo rundtomkring eksempler på, at man faktisk bakker meget fint op om de butikker, der er.
For det andet er der jo netop en konkurrencefordel i at være lokal, ligge tæt på, hvor borgerne bor, og have noget kendskab til kunderne i al almindelighed.
Det er nogle elementer, som jeg tror sagtens kan spille sammen med de andre muligheder, som der så i givet fald måtte være med, at man får nogle yderligere åbningstider andetsteds.
Jeg har så også noteret mig den politiske tilkendegivelse fra De Radikales side, og den vil jeg også gerne kvittere for.
Jeg glæder mig også til mere indgående at diskutere de forslag, der ligger.
Jeg er i udgangspunktet lidt skeptisk over for noget af det, som De Radikale foreslår, men vil være åben over for at snakke med dem om det i udvalgsarbejdet.
Men som forslaget ligger her, kan vi fra Venstres side fuldt og helt bakke op om det.
Det er, som jeg nævnte til indledning, en glædens dag.